Document ID: /roh_data/filtered/fineweb-2-filterrobots_roh.jsonl.gz/53349

Glindesdi saira curt suenter las 21:00 ha la surveglianza da chatscha sajettà la luffa – e quai datiers d'ina vischnanca en Lumnezia. La luffa giuvna è stada dapi ils 6 da settember en mira dal chantun. Lura aveva l'Uffizi federal per l'ambient BAFU dà la lubientscha per sajettar in dals lufs dal triep dal Wannaspitz.
Per l'examinaziun patologica vegnia la luffa uss transportada en il Center per medischina d'animals selvadis a Berna, scriva l'Uffizi da chatscha dal Grischun. Ils tests genetics fa il labor da l'universitad Losanna.
La raschun ch'il chantun aveva dumandà per ina lubientscha da sajettar in luf è ch'il triep dal Wannaspitz aveva stgarpà 10 nursas, malgrà mesiras da protecziun.